section_heading: Prvi svjetski rat
paragraph_text: Krajem srpnja i početkom kolovoza 1916. Lucius je sa 123. pješačkom divizijom premješten na sjeverni dio Istočnog bojišta gdje se nalazi sve do studenog 1917. kada je divizija ponovno vraćena na Zapadno bojište na položaje kod Verduna. Lucius je u međuvremenu, u svibnju 1917. promaknut u čin general poručnika. Tijekom srpnja 1918. sudjeluje u Drugoj bitci na Marni, nakon čega je u kolovozu imenovan zapovjednikom XIX. korpusa zamijenivši na tom mjestu Adolpha von Carlowitza. Navedenim korpusom zapovijeda sve do kraja rata.